text.text: انجح عيش حياتك وقتاش نعطيو لصغارنا الالعاب؟
text.text_idx: #000001
text.text: وقتاش نعطيو لصغارنا الالعاب؟
text.text_idx: #000002
text.text: من التحضيرات اللي يقومو بيهم الوالدين لإستقبال أول مولود هو شراء برشا لعب, باش يلعب بيهم والا يتعلم منهم. كلنا نعرفو مقولة “علم الاطفال وهم يلعبون” , لكن أغلب الاولياء ما يعرفوش السن المناسب لتقديم الالعاب لصغارهم باش يستفادو منها.
text.text_idx: #000003
text.text: هذا وقتاش نجمو نقدمو لصغارنا الالعاب وكيفاش تنجم تفيدهم, حسب المدونة وطبيبة الاطفال الامريكية”جيزيل باز”:
text.text_idx: #000004
text.text: 1) العمر المناسب للعب:
text.text_idx: #000005
text.text: اللعب هو جزء مهم جدا من نمو الصغير, تنجم تقدم لصغيرك الالعاب ابتداء من الشهر الاول من الولادة وقت اللي الصغير يبدى يتحسس ويكتشف العالم من حولو. الالعاب تنجم تعاون صغيرك في التعلم وفي تطوير مهاراتو الاجتماعية والعاطفية كيما تنجم تعاونو بش يستخدم خيالو أكثر و يكتسب ذكاء عاطفي. لكن التعامل مع الالعاب يختلف حسب العمر وتطور حواس الصغير, يعني أنو الصغير يبدى يلعب باللعب اللي عندو في عمر الستة شهور, كيما رمي الكرة والا تعنيق الدبدوب... في عمر 9 شهور يبدى عندو ألعاب مفضلة يحب يلعب بيها أكثر ويبدى ديما يلوج عليها, بالشوية ومع تطور الفهم عند صغيرك يولي يميل لألعاب الذكاء المخصصة للأطفال.
text.text_idx: #000006
text.text: 2) الألعاب المناسبة للصغار:
text.text_idx: #000007
text.text: اختيار الألعاب للصغار لازم يكون دقيق برشا, على خاطر ينجم يشكل خطر عليهم. الاطفال في عمر صغير يحبو يكتشفو كل شي من حولهم من خلال اللمس والا الفم, لذلك يلزمنا نتجنبو الالعاب الحادة والا اليابسة. كيما يلزمنا نتجنبو الالعاب البلاستيكية على خاطر فيها مواد ضارة للرضع.
text.text_idx: #000008
text.text: بالنسبة لعدد الالعاب, ما يلزمش نقدمو للصغير أكثر من لعبة وحدة في في عمر شهر, و4 ألعاب كحد أقصى في عمر 9 شهور باش ينجم الصغير يتمعن في كل لعبة وياخو الوقت اللازم في اللعب بيها.
text.text_idx: #000009
text.text: اختيار ألوان وأشكال الالعاب مهم برشا حسب العمر, الصغير يكتشف العالم من خلال الحاجات اللي تقدمهملو لذلك الالعاب اللي فيها أصوات الحيوانات أو أصوات أغاني اطفال تنجم تطور حاسة السمع عندهم وتعلمهم يميزو الاصوات, الالعاب اللي بألوان زاهية تخليهم يركزو أكثر. وأفضل الالعاب للأطفال في عمر أقل من 3 سنين هي اللي تكون مصنوعة من القطن أو القماش أو الصوف على خاطرها أمنة, تدوم أطول وقابلة للغسل.
text.text_idx: #000010